ଭୁବନେଶ୍ୱର(ଓଡ଼ିଶା ରିପୋର୍ଟର): ମହାମାରୀ କରୋନାରେ ଓଡ଼ିଶାରେ ୧୭ ଜଣଙ୍କ ପ୍ରାଣ ଯାଇଛି। ସେଥିରୁ ୯ ଜଣଙ୍କ ବୟସ ୬୦ ବର୍ଷରୁ ଊର୍ଦ୍ଧ୍ୱ। ସେମାନଙ୍କ ଭିତରୁ ୬ ଜଣ ବ୍ୟକ୍ତିଙ୍କ ପାଦ ବାହାରେ ପଡ଼ିନି। ଏପରିକି ସେମାନଙ୍କର କୌଣସି ଟ୍ରାଭେଲ୍ ହିଷ୍ଟୋରୀ ନାହିଁ। ଅଥଚ କରୋନାରେ ଆକ୍ରାନ୍ତ ହେଲେ ଓ ଯନ୍ତ୍ରଣା ପାଇ ମୃତ୍ୟୁ ବରଣ କଲେ। ତେବେ ଏଠି ପ୍ରଶ୍ନ ଉଠୁଛି କେଉଁ କାରଣରୁ ବୟସ୍କ ବ୍ୟକ୍ତିଙ୍କର ପ୍ରାଣ ଗଲା? ଏହାର ଉତ୍ତର ସେମାନଙ୍କ ପରିବାର ଲୋକଙ୍କ ପାଖରେ ରହିଛି। ମୃତ୍ୟୁ ବରଣ କରିଥିବା ବୟସ୍କଙ୍କ ପରିବାର ଲୋକେ ସତର୍କତାରେ ବାହାରକୁ ଗଲେ ଓ କରୋନାକୁ କୁଣିଆ କରି ଘରକୁ ଡାକି ଆଣିଲେ। ଏଥିରେ ନିଜେ କରୋନାରେ ସଂକ୍ରମିତ ହୋଇ ଭଲ ହୋଇଗଲେ କିନ୍ତୁ ଘରର ବୟସ୍କ ବ୍ୟକ୍ତିଙ୍କ ଜୀବନ ନେଇଗଲେ। ତାହାହେଲେ ଏଠି ପ୍ରଶ୍ନ ଉଠୁଛି କାହା ଅବହେଳାରୁ ସେମାନଙ୍କ ଜୀବନ ଗଲା। ଏଥିପାଇଁ କରୋନା ଦାୟୀ ନା ମୃତ୍ୟୁ ବରଣ କରିଥିବା ବୟସ୍କଙ୍କ ପରିବାର ଲୋକଙ୍କ ଅବହେଳା ଦାୟୀ ବୋଲି ପ୍ରଶ୍ନ କରିଛନ୍ତି ରାଜ୍ୟ ସରକାରଙ୍କ କୋଭିଡ୍ ମୁଖ୍ୟ ମୁଖପାତ୍ର ସୁବ୍ରତ ବାଗ୍ଚୀ।
